Hoci sa tempo premiestnení postupne zvyšuje a do 28. februára bolo premiestnených 13 546 osôb (9 610 z Grécka a 3 936 z Talianska), tento počet predstavuje menej než 14 % právneho záväzku, ktorý dosiaľ Rada pridelila (106 000 osôb pre Taliansko, ako aj pre Grécko). Pri súčasnom tempe nebude celkový počet premiestnených osôb ani zďaleka spĺňať ciele, ktoré sa majú dosiahnuť do septembra 2017.

O vykonávaní mechanizmov premiestňovania a presídľovania podáva Komisia každý mesiac správu. Zatiaľ čo v oblasti presídľovania sa zaznamenal sľubný pokrok, to isté nemožno povedať o premiestňovaní, ktoré má celkovo pomalý priebeh. V záujme podpory rýchleho vykonávania záväzkov v oblasti premiestnenia a vzhľadom na situáciu na mieste Komisia stanovila špecifické ciele na zabezpečenie účinného a plynulého premiestnenia všetkých oprávnených osôb v Taliansku a Grécku v časovom rámci, ktorý sa stanovuje v rozhodnutiach Rady. Komisia dvojstranne vyzvala členské štáty, aby zintenzívnili svoje úsilie splniť stanovené ciele a predovšetkým svoje záväzky. Tieto členské štáty a pridružené krajiny, ktoré sa už aktívne zapojili do premiestňovania, reagovali pozitívne a informovali Komisiu o svojom mesačnom plánovaní. Odpoveď menej aktívnych členských štátov však nebola jednoznačná.

Hoci sa v roku 2016 prílev migrantov značne znížil, Grécko je naďalej pod veľkým tlakom, keďže na jeho území sa stále nachádza približne 62 300 migrantov. Grécko musí tiež sústrediť zdroje na vykonávanie vyhlásenia EÚ a Turecka a zabezpečiť každodenné operácie navracania neregulárnych migrantov, ktorí po 20. marci 2016 prišli z Turecka na Grécke ostrovy, späť do Turecka. V Taliansku sa v roku 2016 zaznamenal rekordný počet prílevu migrantov, konkrétne 181 436 (o 18 % viac než v roku 2015), z ktorých 14 % sú maloleté osoby bez sprievodu. Opatrenia, ktoré Taliansko nedávno predložilo na zintenzívnenie úsilia s cieľom navrátiť týchto migrantov, ktorí nie sú oprávnení zostať v EÚ, sú vítané a mali by sa urýchlene vykonávať. Premiestnením by sa mal zmierniť tlak na Taliansko prostredníctvom rozdelenia zodpovednosti pri zaobchádzaní s migrantmi, ktorí jednoznačne potrebujú medzinárodnú ochranu.

Bez solidarity nemožno dosiahnuť spravodlivé rozdelenie zodpovednosti. Opatrenia a návrhy Komisie sú založené na tejto zásade a nemožno ich uplatňovať oddelene. V súlade s Maltským vyhlásením hláv štátov alebo predsedov vlád sa musia vykonávať všetky prvky komplexnej migračnej politiky EÚ. Obnovenie dublinských presunov do Grécka na základe odporúčania Komisie z 15. marca 2017 nemožno oddeliť od spoločnej zodpovednosti za zmiernenie tlaku na Grécko pri vykonávaní záväzkov vyplývajúcich z rozhodnutí Rady o premiestnení. Okrem toho, hoci je z krátkodobého hľadiska nevyhnutné v plnom rozsahu vykonávať mechanizmy núdzového premiestňovania s cieľom zmierniť tlak na Taliansko a Grécko, je rovnako dôležité zároveň urýchliť práce na reforme spoločného európskeho azylového systému, a to najmä na dublinskom nariadení. Takouto reformou sa v Európe zabezpečí spravodlivá ale účinná európska azylová politika založená na jasnom a spravodlivom rozdelení zodpovednosti medzi všetky členské štáty, vrátane štrukturálnych nástrojov na riešenie mimoriadne kritických situácií.

Dočasné núdzové mechanizmy premiestňovania a presídľovania predstavujú kľúčové prvky reakcie Únie na lepšie riadenie migrácie a odrážajú zásadu zodpovednosti a solidarity v praxi. Tieto mechanizmy spolu so všetkými ostatnými opatreniami, ktoré treba prijať alebo ktoré sa už zaviedli v záujme trvalo udržateľného zníženia tokov neregulárnej migrácie do Európy, sú dôležitými zložkami širšej stratégie na opätovné získanie kontroly nad situáciou.

Belgicko, Nemecko a Španielsko navyše napriek nedávnemu úsiliu zrýchliť premiestňovanie doteraz premiestnili približne 10 % svojich pridelených žiadateľov, pričom Španielsko nepredkladá prísľuby na mesačnej báze. Napokon, niektoré členské štáty, ktoré boli najprv veľmi aktívne, spomalili svoju účasť a boli vyzvané k obnoveniu predchádzajúceho tempa.

Grécko

Okrem 9 000 doteraz premiestnených osôb sa v Grécku momentálne nachádza 20 000 osôb, ktoré by mohli byť oprávnené na premiestnenie. Vzhľadom na pokračovanie vo vykonávaní vyhlásenia EÚ a Turecka sa očakáva stabilná migračná situácia. Pri súčasnom tempe premiestňovania, ktoré predstavuje približne 1 000 osôb za mesiac, by sa z Grécka do septembra 2017 premiestnilo 16 400 osôb, čo predstavuje 57 % celkového počtu osôb oprávnených na premiestnenie. Na zmiernenie záťaže to nebude stačiť.

Ak sa splní cieľový počet 3 000 osôb za mesiac, ktorý je zahrnutý v spoločnom akčnom pláne a ktorý podporila Európska rada, do septembra 2017 by sa mohlo premiestniť 28 400 až 30 400 osôb. Po splnení tohto cieľa by sa pravdepodobne premiestnila prevažná väčšina oprávnených migrantov v Grécku, čím by sa dosiahol hlavný cieľ tohto núdzového opatrenia prijatého v septembri 2015.

Iba niekoľko krajín (Estónsko, Fínsko, Írsko, Litva, Lotyšsko, Luxembursko, Malta a Portugalsko) sú na dobrej ceste k splneniu svojich záväzkov v oblasti premiestnenia žiadateľov z Grécka. Ciele je možné dosiahnuť iba za predpokladu, že všetky členské štáty budú predkladať prísľuby a vykonávať presuny na mesačnej báze a podľa počtu pridelených žiadateľov. Najmä tie členské štáty, ktoré nepremiestnili ani jednu osobu alebo iba niekoľko (Česká republika, Chorvátsko, Maďarsko, Poľsko, Rakúsko a Slovensko), by s tým mali ihneď začať. Španielsko by tiež malo predložiť prísľub a každý mesiac premiestniť osoby podľa počtu pridelených žiadateľov a Bulharsko, Cyprus, Litva, Luxembursko, Portugalsko, Rumunsko a Slovinsko by mali opäť začať predkladať prísľuby a premiestňovať osoby na mesačnej báze. Belgicko, ktoré nedávno prejavilo ochotu urýchliť premiestnenia, a Nemecko by tiež mali zvýšiť svoje mesačné predkladanie prísľubov a počet premiestnení podľa počtu pridelených žiadateľov. Na druhej strane, Francúzsko a Holandsko by mali prinajmenšom každý mesiac pokračovať vo svojom súčasnom úsilí, rovnako ako členské štáty a pridružené krajiny, ktoré sú už na ceste k splneniu svojich záväzkov v primeranej lehote. Všetky členské štáty by mali ponúknuť viac miest na premiestnenie maloletých osôb bez sprievodu, vrátane zosobášených maloletých osôb, preukázať viac flexibility a prijať svoj primeraný podiel zraniteľných osôb.

Za plnenie týchto cieľov sú do veľkej miery zodpovedné členské štáty, do ktorých sa osoby majú premiestniť, keďže Grécko, ako aj agentúry EÚ a medzinárodné organizácie zapojené do vykonávania mechanizmu urobili všetko, čo je na realizáciu premiestnenia potrebné. Grécko vykonalo väčšinu odporúčaní Komisie, ktoré sú uvedené v jej mesačných správach, najmä s cieľom urýchliť registráciu všetkých migrantov vrátane tých, ktorí sú oprávnení na premiestnenie, s podporou Európskeho podporného úradu pre azyl (EASO) a Úradu vysokého komisára Organizácie Spojených národov pre utečencov (UNHCR) – Grécko do marca 2017 zaregistruje všetkých migrantov, ktorí sa práve nachádzajú na jeho území (o mesiac skôr, než sa pôvodne plánovalo). Úrad EASO vykonáva nový operačný plán, ktorý umožňuje prijatie dočasných zamestnancov na zabezpečenie nepretržitého vysielania expertov a jeho vplyv je dôležitý pre zaistenie kvality spisov týkajúcich sa premiestnenia a podporu nižšie postavených zamestnancov v Gréckej azylovej službe. Vďaka koordinovanej podpore zo strany UNHCR a Medzinárodnej organizácie pre migráciu (IOM) sa zvýšila efektívnosť procesu premiestnenia. UNHCR zohral dôležitú úlohu pri koncipovaní hromadnej predbežnej registrácie a zabezpečení náležitého ubytovania pre žiadateľov o premiestnenie, zatiaľ čo IOM zaisťuje, aby sa všetci žiadatelia podrobili kontrole zdravotného stavu a získali orientačné informácie pred odchodom, čo svedčí o flexibilite vzhľadom na rôzne podmienky stanovené členskými štátmi a neustále rastúcej kapacite.

Taliansko

V roku 2016 prišlo do Talianska približne 20 700 Eritrejčanov, avšak z tohto počtu talianske orgány dosiaľ zaregistrovali na premiestnenie iba 5 300 až 5 800 osôb. Pri súčasnom tempe premiestňovania, ktoré predstavuje približne 750 osôb za mesiac, by sa z Talianska do septembra 2017 premiestnilo 9 200 osôb, čo predstavuje približne 44 % z počtu osôb, ktoré by boli v súčasnosti oprávnené na premiestnenie. Na zmiernenie záťaže to nebude stačiť. Navyše sa uvedená situácia vzhľadom na budúci migračný tlak môže zmeniť.

Ak sa splní cieľ 1 500 premiestnených osôb za mesiac, do septembra 2017 by sa mohlo celkovo premiestniť 11 200 až 14 200 osôb.

Iba osem krajín (Nemecko, Francúzsko, Malta, Holandsko, Nórsko, Fínsko, Portugalsko a Švajčiarsko) sa v plnej miere zapája do premiestňovania z Talianska. Ostatné členské štáty (Belgicko, Chorvátsko, Lotyšsko, Rumunsko a Španielsko) doteraz premiestnili iba niekoľko osôb. Ostatné štáty (Cyprus, Chorvátsko, Luxembursko, Rumunsko, Slovinsko a Španielsko) nepredkladajú prísľuby na mesačnej báze. Príliš veľa členských štátov ešte nepremiestnilo ani jednu osobu z Talianska (Bulharsko, Česká republika, Estónsko, Írsko, Maďarsko, Litva, Rakúsko, Poľsko a Slovensko).